Document ID: 32011D0713

ROZHODNUTIE RADY
z 10. októbra 2011
o vznesení námietky proti tomu, aby Európska komisia prijala návrh smernice, ktorou sa mení a dopĺňa smernica Európskeho parlamentu a Rady 2009/43/ES, pokiaľ ide o zoznam výrobkov obranného priemyslu
(2011/713/EÚ)
RADA EURÓPSKEJ ÚNIE,
so zreteľom na rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (1), a najmä na jeho článok 5a ods. 3 písm. b),
so zreteľom na smernicu Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva (2),
so zreteľom na návrh smernice Komisie, ktorou sa mení a dopĺňa smernica 2009/43/ES, ktorý Komisia predložila Rade 15. júla 2011 na kontrolu v súlade s článkom 5a ods. 3 písm. a) rozhodnutia 1999/468/ES,
keďže:
Návrh smernice predložený Komisiou prekračuje vykonávacie právomoci ustanovené v základnom akte tým, že členským štátom ukladá povinnosť oznamovať ich transpozičné opatrenia vo forme tabuliek zhody,
PRIJALA TOTO ROZHODNUTIE:
Článok 1
Rada v súlade s článkom 5a ods. 3 písm. b) rozhodnutia 1999/468/ES vznáša námietku proti tomu, aby Komisia prijala návrh smernice, ktorou sa mení a dopĺňa smernica 2009/43/ES, ktorý Komisia predložila Rade na kontrolu v súlade s článkom 5a ods. 3 písm. a) rozhodnutia 1999/468/ES.
Článok 2
Toto rozhodnutie nadobúda účinnosť dňom jeho prijatia.
V Luxemburgu 10. októbra 2011

Labels: 15
5